তৃতীয় বিশ্বের শাসকশ্রেণী সবসময়ই মনে করে যে, এই যে তারা ক্ষমতায় বসেছে এই মসনদ তাদের চিরস্থায়ী। অনন্তকাল ধরে, কিংবা যতদিন জীবিত আছেন ততদিন ধরেই তারা রাজনৈতিক শক্তি নয়, পেশিশক্তি দিয়ে রাষ্ট্রক্ষমতায় অধিষ্ঠিত থাকবে। এরা মৃত্যুর কথা কখনও চিন্তা করে না। এদের ধারণা তারা অমর। অনন্তকাল ধরে তারা ক্ষমতায় থাকবে এবং রাষ্ট্রের ভেতরে যা খুশি তাই করবে। রাজতন্ত্রে এসব ধারণা আরও প্রবল থাকে। সেখানকার রাজা-বাদশারা মনে করেন যে, ক্ষমতায় তো তারা থাকবেনই। রাষ্ট্রের মালিক মোক্তার তারাই। জনগণ কেন এর প্রতিবাদ করবে? কিন্তু মধ্যপ্রাচ্যে তথাকথিত আরব-বসন্তের পর সেখানকার রাজা-বাদশারা একটু নড়েচড়ে বসেছেন। এমনকি সৌদি শাসকরাও বিনা দাবিতে জনগণ ও সরকারি কর্মকর্তাদের জন্য আগাম বিভিন্ন ধরনের সুবিধার ঘোষণা দিয়েছেন।